b'\n_START_ARTICLE_\nNordby (Sams\xc3\xb8)\n_START_SECTION_\nHistorie\n_START_PARAGRAPH_\nNordby er en forte-landsby fra vikingetiden. Forten var det ubebyggede gr\xc3\xa6somr\xc3\xa5de midt i landsbyen, hvor man tidligere samlede kreaturerne for natten. Efterh\xc3\xa5nden blev forten bebygget med g\xc3\xa5rde og huse. G\xc3\xa5rdene blev senere omkranset af en ringvej, der afgr\xc3\xa6nsede byen._NEWLINE_I den tidligere middelalder l\xc3\xa5 landsbyerne Glistrup, S\xc3\xb8by og Kongsb\xc3\xb8l syd for byen. Nordby Kirke fra omkring 1250 blev bygget mellem Nordby og de tre andre landsbyer. Senere blev de tre landsbyer forladt. Beboerne flyttede til Nordby, grunden er sandsynligvis, at de bedre i urolige tider kunne forsvare sig mod angreb. Det er \xc3\xa5rsagen til kirkens ensomme beliggenhed n\xc3\xa6sten to kilometer syd for Nordby._NEWLINE_I 1700- og 1800-tallet havde byen omkring 50 g\xc3\xa5rde, 70 huse og en pr\xc3\xa6steg\xc3\xa5rd, alle opf\xc3\xb8rt i bindingsv\xc3\xa6rk. Disse bygninger var samlet i en klynge omkring gadek\xc3\xa6ret og afgr\xc3\xa6nset fra de omkringliggende marker af ringvejene omkring byen._NEWLINE_Inden landbrugsreformerne i slutningen af 1700-tallet blev landsbyens marker dyrket i f\xc3\xa6llesskab, men den enkelte bonde havde sin egen marker omkring landsbyen. Ved udskiftningen fik landsbyens b\xc3\xb8nder deres egen f\xc3\xa6stejord, som  blev fordelt som lange, smalle stykker marker, der udgik fra Nordby \xe2\x80\x93 en s\xc3\xa5kaldt stjerneudskiftning. Sams\xc3\xb8s b\xc3\xb8nder ejede selv deres huse og jord umiddelbart omkring g\xc3\xa5rden, mens herreg\xc3\xa5rden Brattingsborg ejede landbrugsjorden. Udflytningen af Nordbys g\xc3\xa5rde foregik langsomt, og f\xc3\xb8rst i 1864 k\xc3\xb8bte Nordbys b\xc3\xb8nder f\xc3\xa6stejorden fra Brattingsborg, og den overvejende del af b\xc3\xb8nderne flyttede nu deres g\xc3\xa5rde ud til markerne. Udflytningerne fortsatte helt frem til 1930\xe2\x80\x99erne. Det er sandsynligvis grunden til, at Nordby i nutiden har bevaret den gamle bygningskultur.'